Situata në Ferguson
Presidenti Obama thotë se nuk ka asnjë justifikim për goditjen me armë kundër policisë në Ferguson
Presidenti Obama e dënoi sulmin gjatë një emisioni televiziv të orëve të vona. Në orët e vona të së enjtes në Ferguson, dhjetëra njerëz u mblodhën për të zhvilluar një marshim proteste dhe të tjerët për të ndezur qirinj përkujtimorë vetëm pak metra nga ku ndodhën të shtënat. Një oficer policie u qëllua në shpatull, ndërsa tjetri në fytyrë. Të dy pritet të shërohen. Një folëse u bëri thirrje të pranishëmve të punojnë së bashku për të mposhtur forcat që po përçajnë komunitetin. Të shtënat e filmuara nëpërmjet celularit u pasuan nga një operacion i gjerë policor për kapjen e autorit. Policia ndaloi tre persona, por njoftoi se deri më tani nuk është bërë asnjë arrestim. Prokurori i Përgjithshëm Eric Holder e quajti sulmin “një pusi”. Të shtënat ndodhën vetëm pak orë pasi shefi i policisë së qytetit dha dorëheqjen pas publikimit të një raporti të Departamentit të Drejtësisë që akuzon departamentin e policisë për praktika diskriminimi racial. Shefi i policisë së Fergusonit, Thomas Jackson, paraqiti dorëheqjen shtatë muaj pasi polici i bardhë Darren Wilson qëlloi për vdekje adoleshentin zezak Michael Brown gjatë një përballjeje në rrugë në muajin gusht. Oficeri Wilson nuk u akuzua nga Departamenti i Drejtësisë për dhunim të të drejtave civile të viktimës Brown, dhe një juri gjyqësore gjithashtu nuk ngriti akuza ndaj tij.